**LISA 1**

SA Võrumaa Arenduskeskus nõukogu

23.08.2024 otsuse nr 1-1.1/7 juurde

**Võru maakonna noorte omaalgatuse fondi kord**

**1. Üldsätted**

1.1. Fondi eesmärk on toetada noore, noortegrupi ja noorteorganisatsiooni omaalgatusprojekte Võru maakonnas.

1.2. Noorte omaalgatuse fond on üks osa koostööprojektist „Lõuna-Eesti ettevõtlikud noored“.

**2. Mõisted**

2.1. Noorteorganisatsioon: Mittetulundusühing, mille liikmetest vähemalt kaks kolmandikku on noored vanuses 7-26 aastat.

2.2. Mitteformaalne noorteühendus: Noortegrupp, kes tegutseb tuginedes ühistele huvidele ja eesmärkidele.

2.3. Noor: 10-26 aastane isik, kes õpib, elab või töötab Võru maakonnas.

2.4. Mentor: Kogemustega isik, kes vastab lastekaitseseaduse nõuetele.

**3. Toetuse eesmärk**

3.1. Aidata kaasa noorte aktiivsuse suurendamisele ja omaalgatuste tugevnemisele.

3.2. Luua võimalusi noorte ideede elluviimiseks ja kasvatada noorte osalust Võru maakonna arengus.

3.3. Pakkuda ressursse tegevuste elluviimiseks.

3.4. Suurendada noorte projektide koostamise ja elluviimise oskusi.

**4. Toetuse taotlemine**

4.1. Toetust võivad taotleda kõik Võru maakonnas õppivad, elavad ja töötavad noored ning noortegrupid.

4.2. Taotlev noor peab olema vanuses 10-26 aastat.

4.3. Projektimeeskonnas peab olema vähemalt 2 liiget vanuses 7-26 aastat ja projektitegevustesse peab kaasama vähemalt 15 noort.

4.4. Ühe taotluse maksimaalne piirmäär on 1 000 eurot.

4.5. Toetust saab taotleda avalike ürituste korraldamiseks, koostöö arendamiseks Võru maakonnas olevate piirkondade noortegruppidega jms.

4.6. Tegevused, mida ei toetata: klassiekskursioonid, klassiõhtud, vahendite soetamine, regulaarne huviringide tegevus, traditsioonilised (jätku)üritused.

4.7. Abikõlblikud kulud on majutus, transport, koolituskulud ja muud tegevuse elluviimiseks vajalikud ja põhjendatud kulud.

4.8. Toitlustuskulud ei ole abikõlblikud, välja arvatud põhjendatud juhtudel ja ainult juhul, kui need vastavad Võrumaa Arenduskeskuse toitlustuse raamhanke tingimustele.

4.9. Taotlemiseks tuleb esitada vormikohane taotlus, millele võib lisada juurde plakati või video koos vajalike andmetega.

4.10. Aastas on kokku kaks taotlusvooru. Taotlusvoorude läbiviimise korraldab juhatus.

**5. Toetuse määramine ja hindamiskriteeriumid**

5.1. Taotlusi vaatab läbi Võrumaa Arenduskeskuse juhatuse poolt moodustatud komisjon.

5.2. Komisjon hindab taotluste vastavust fondi eesmärkidele ja tingimustele:

5.2.1. hindamiskriteeriumid:

5.2.1.1. tegevuse/sündmuse eesmärk ja sihtgrupi kaasatuse potentsiaal  (40%)

5.2.1.2. eelarve selgus ja tegevuse läbimõeldus (30%)

5.2.1.3. panus kohaliku elu edendamisse (20%)

5.2.1.4. kaasrahastuse olemasolu (10%)

5.3 Taotlused vaadatakse läbi 20 kalendripäeva jooksul peale taotluste esitamise tähtaja möödumist.

5.4. Toetus määratakse komisjoni ettepanekul juhatuse otsusega ja teavitatakse taotlejat. Omaalgatuse projekti lühitutvustus avaldatakse Võrumaa Arenduskeskuse veebilehel ja/või sotsiaalmeedias.

5.5. Hindamisel saavad lisapunkte taotlused, millel lisaks taotletavale toetusele on kaasatud ka muid rahastajaid/rahastusallikaid.

5.6. Komisjonil on õigus teha ettepanek määrata taotletavast summast väiksem toetus.

5.7. Komisjonil on õigus teha ettepanek jätta taotlus rahuldamata, kui eelarvelised vahendid on lõppenud või kui taotlus ei vasta noorte omaalgatuse fondi korrale.

**6. Aruandluse kord**

6.1. Toetuse saaja esitab digitaalselt allkirjastatud aruande 10 päeva jooksul pärast projekti tegevuste lõppemist.

6.2. Aruande vormi leiab Võrumaa Arenduskeskuse veebilehelt.

6.3. Vormikohane aruanne tuleb saata e-posti aadressile arenduskeskus@vorumaa.ee.

**7. Toetuse kasutamine**

7.1. Tegevusi rahastatakse Võrumaa Arenduskeskuse eelarvest ning kõik projektiga seotud kuludokumendid peavad olema saadetud Võrumaa Arenduskeskuse e-arvete keskkonda.

7.2. Toetuse saajale määratakse Võrumaa Arenduskeskuse poolt mentor, kes toetab taotlejat idee elluviimisel.

7.3. Toetuse saaja peab enda tegevustes ja sellega seotud teavitusmaterjalides kasutama järgmist lauset: **Tegevusi viiakse ellu koostööprojekti “Lõuna-Eesti ettevõtlikud noored” raames meetme „Atraktiivne piirkondlik ettevõtlus- ja elukeskkond” vahenditest.**

7.4. Kõikidel projektiga seotud (teavitus)tegevustel peavad olema nähtaval kohal logod, mis on kättesaadavad Võrumaa Arenduskeskuse veebilehel.